KIRJALLINEN KYSYMYS E-1864/00 esittäjä(t): Jorge Hernández Mollar (PPE-DE) komissiolle. Avokadojen kauppa.



Virallinen lehti nro 081 E , 13/03/2001 s. 0103 - 0104



KIRJALLINEN KYSYMYS E-1864/00 esittäjä(t): Jorge Hernández Mollar (PPE-DE) komissiolle (9. kesäkuuta 2000) Aihe: Avokadojen kauppa Tietoomme on tullut asetusluonnos, jolla aiotaan muuttaa avokadojen vähimmäispainoa sekä niiden kuiva-ainepitoisuutta koskevaa komission asetusta (EY) N:o 831/97. Asetusluonnoksen 2 luetelmakohdan mukaisesti kooltaan pienten avokadojen kauppa on kasvanut. Mihin tämä maininta perustuu? Markkinointivuonna 19992000 Espanjan avokadon tuottajilla on ollut ongelmia kooltaan pienten avokadojen, etenkin Hass-lajikkeen, kaupaksi saamisessa. Avokadojen kaupan pitämisen vaatimuksista annetun asetuksen (EY) N:o 831/97 muuttamisesta 3. kesäkuuta 1999 annetun komission asetuksen (EY) N:o 1167/1999 toisessa luetelmakohdassa määrätään, että on suotavaa yhdenmukaistaa avokadoja koskevat yhteisön laatuvaatimukset YK:n Euroopan talouskomission vastaavien laatuvaatimusten kanssa. Lisäksi YK:n Euroopan talouskomission laatuvaatimuksissa FFV-42 määrätään viimeisimmäksi kokomääritykseksi 30 sekä avokadojen vähimmäispainoksi 125 g. Miten siis voidaan perustella sellaisten kokojen hyväksyminen, jotka eivät sisälly YK:n Euroopan talouskomission laatuvaatimuksiin, koska hedelmä- ja vihannesalan yhteisestä markkinajärjestelystä annetun asetuksen N:o 2200/96 2 artiklan 2 kohdassa todetaan, että hedelmiä ja vihanneksia koskevia vaatimuksia annettaessa otetaan huomioon Euroopan talouskomission suosittelemat ECE/YK-vaatimukset? Ja miten komissio aikoo varmistaa, että tulosatamissa pystytään kontrolloimaan tehokkaasti yhteisön ulkopuolelta tulevien avokadojen kuiva-ainekoostumusta? Franz Fischlerin komission puolesta antama vastaus (19. heinäkuuta 2000) Pienikokoisia Hass-lajikkeen avokadoja myydään ilmeisesti Yhdistyneessä kuningaskunnassa ja Saksassa lähinnä valmiiksi pakattuina. Avokadoilla on jatkuvasti kysyntää. Näiden lähes yksinomaan Espanjasta peräisin olevien pienien avokadojen maku on täysin tyydyttävä, mikä osoittaa, että pienestä koostaan huolimatta avokadot ovat riittävän kehittyneitä. Tämän vuoksi komissio on ryhtynyt tutkimaan yhdessä jäsenvaltioiden vihannesten ja hedelmien laatuvaatimusten asettamisesta vastaavien asiantuntijoiden kanssa, onko mahdollista pienentää Hass-lajikkeen avokadojen vähimmäiskokoa. Tämä puhtaasti tekninen keskustelu ei ole vielä päättynyt, eikä komissio näin ollen ole vielä antanut asetusehdotusta hedelmien ja vihannesten hallintokomitealle hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1) 46 artiklan 2 kohdan mukaisesti. Komissio kuitenkin muistuttaa, että Yhdistyneiden Kansakuntien Euroopan osaston (YK:n Euroopan talouskomissio) tuoreista hedelmistä ja vihanneksista vastaava erityisosasto hyväksyi viimeisimmässä kokouksessaan suosituksen, jonka tarkoituksena on Hass-avokadojen vähimmäispainon laskeminen 100 grammaan. Edellä mainituissa teknisissä keskusteluissa on myös otettu esiin mahdollisuus sisällyttää avokadojen kaupan pitämistä koskeviin vaatimuksiin säännöksiä avokadojen vähimmäiskuiva-ainepitoisuudesta. Toistaiseksi asiassa ei ole kuitenkaan saavutettu yksimielisyyttä, vaan kysymystä on tarkasteltava perusteellisemmin. Komissio haluaa ehdottomasti tarkentaa, että mikäli avokadojen kaupan pitämistä koskevia yhteisön vaatimuksia muutettaisiin tähän suuntaan, uusia säännöksiä sovellettaisiin samaan tapaan sekä yhteisöstä että yhteisön ulkopuolelta peräisin oleviin avokadoihin. (1) EYVL L 297, 21.11.1996.